Απόφαση της Επιτροπής

της 28ης Ιανουαρίου 2003

σχετικά με προσωρινά μέτρα κατά της εισόδου και κατά της εξάπλωσης στην Κοινότητα του ιού της μωσαΐκωσης (Pepino mosaic virus), όσον αφορά φυτά τομάτας προς φύτευση

[κοινοποιηθείσα υπό τον αριθμό Ε(2003) 339]

(2003/64/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/29/ΕΚ του Συμβουλίου, της 8ης Μαΐου 2000, περί προστατευτικών μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας(1), όπως τροποποιήθηκε τελευταία από την οδηγία 2002/89/ΕΚ(2), και ιδίως το άρθρο 16 παράγραφος 3 τρίτο εδάφιο,

Εκτιμώντας τα ακόλουθα:

(1) Περί το τέλος του έτους 1999 και τις αρχές του 2000, η Γερμανία, η Γαλλία, οι Κάτω Χώρες και το Ηνωμένο Βασίλειο, ενημέρωσαν τα υπόλοιπα κράτη μέλη και την Επιτροπή σχετικά με κρούσματα ιού της μωσαΐκωσης (Pepino mosaic virus) σε καλλιέργειες τομάτας αντίστοιχα στις χώρες τους, καθώς και σχετικά με τα ληφθέντα μέτρα ελέγχου.

(2) Με την απόφαση 2001/536/ΕΚ της Επιτροπής(3), απαιτείται προσωρινά από τα κράτη μέλη να λάβουν μέτρα κατά της εισόδου και κατά της εξάπλωσης στην Κοινότητα του ιού της μωσαΐκωσης όσον αφορά φυτά τομάτας προς φύτευση, εκτός των σπόρων προς σπορά.

(3) Από επίσημες έρευνες που πραγματοποιήθηκαν από κράτη μέλη σύμφωνα με την απόφαση 2001/536/ΕΚ εντοπίσθηκαν νέα κρούσματα. Επιπλέον, ο ιός της μωσαΐκωσης έχει εκδηλωθεί σε πολλές τρίτες χώρες.

(4) Επί του παρόντος, ο ιός της μωσαΐκωσης δεν περιλαμβάνεται στον κατάλογο του παραρτήματος Ι ή του παραρτήματος ΙΙ της οδηγίας 2000/29/ΕΚ. Εντούτοις, προκαταρκτική ανάλυση του φυτοϋγειονομικού κινδύνου που πραγματοποίησαν διάφορα κράτη μέλη με βάση τις διαθέσιμες επιστημονικές πληροφορίες έδειξε ότι ο εν λόγω ιός και οι καταστροφικές επιπτώσεις του θα μπορούσαν να προκαλέσουν σημαντικά προβλήματα όσον αφορά την υγεία των φυτών στην Κοινότητα, ιδίως για την προστατευόμενη τοματοπαραγωγή. Ο κίνδυνος για την υπαίθρια παραγωγή τομάτας και άλλων καλλιεργειών σολανοειδών, κυρίως της πατάτας, δεν έχει ακόμη πλήρως καθορισθεί. Η Επιτροπή έχει ζητήσει από τα κράτη μέλη να συνεχίσουν την επιστημονική έρευνα και να εκφέρουν γνώμη σχετικά με την επικινδυνότητα του ιού της μωσαΐκωσης στην υπαίθρια παραγωγή τομάτας και άλλων καλλιεργειών σολανοειδών. Στο παρόν στάδιο, η επιστημονική εργασία που έχει πραγματοποιηθεί σχετικά με τον ιό της μωσαΐκωσης δεν έχει αποδώσει επαρκείς διευκρινίσεις ώστε να αναθεωρηθεί η προκαταρκτική επιδημιολογική μελέτη επικινδυνότητας.

(5) Συνεπώς, εφόσον έχει λήξει η ισχύς της απόφασης 2001/536/ΕΚ, είναι αναγκαία η πρόβλεψη προσωρινών μέτρων κατά του ιού της μωσαΐκωσης.

(6) Η πηγή μόλυνσης για εγκαταστάσεις όπου λαμβάνει χώρα παραγωγή τοματοκαρπού δεν έχει εντοπισθεί μέχρι σήμερα. Τα κράτη μέλη πρέπει άρα να διενεργήσουν επίσημες έρευνες για να εντοπίσουν τις πηγές μόλυνσης καθώς και την όδευση εισόδου.

(7) Μολονότι ο ρόλος του τοματόσπορου προς σπορά ως πηγή μόλυνσης δεν έχει ακόμη απόλυτα διευκρινισθεί, είναι πιθανόν ότι ο σπόρος προς σπορά παίζει σημαντικό ρόλο. Συνεπώς, τα μέτρα που ορίζονται στην παρούσα απόφαση πρέπει να εφαρμόζονται και στους τοματόσπορους προς σπορά.

(8) Τα μέτρα αυτά πρέπει να εφαρμόζονται στην είσοδο ή στην εξάπλωση εντός της Κοινότητας του ιού μωσαΐκωσης, στην επιθεώρηση φυτών τομάτας προοριζόμενων για φύτευση, καταγωγής τρίτων χωρών, και στη διακίνηση φυτών τομάτας προοριζόμενων για φύτευση. Επίσης, πρέπει να περιλαμβάνουν γενικότερη παρακολούθηση για την παρουσία του εν λόγω ιού στα κράτη μέλη.

(9) Κρίνεται σκόπιμο τα αποτελέσματα των μέτρων αυτών να υφίστανται συνεχή αξιολόγηση και υπό το πρίσμα των αποτελεσμάτων της ανωτέρω αξιολόγησης να ληφθούν δυνατά συνακόλουθα μέτρα. Τα εν λόγω συνακόλουθα μέτρα θα λαμβάνουν υπόψη τους τις πληροφορίες που θα παρέχονται και την επιστημονική γνωμοδότηση των κρατών μελών.

(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Απαγορεύεται η εισαγωγή και η διακίνηση εντός της Κοινότητας φυτών τομάτας, Lycopersicon lycopersicum (L.) Karsten ex Farw., προοριζόμενων για φύτευση, που έχουν μολυνθεί από τον ιό της μωσαΐκωσης.

Άρθρο 2

Τα φυτά τομάτας, τα προοριζόμενα για φύτευση, καταγωγής τρίτων χωρών, οφείλουν να πληρούν τις προϋποθέσεις που ορίζονται στα σημεία 1 ή 2 του παραρτήματος. Επιθεωρούνται κατά την είσοδο στην Κοινότητα για την παρουσία του ιού της μωσαΐκωσης, με εφαρμογή, κατ' αναλογία, των διατάξεων του άρθρου 13 παράγραφος 1 στοιχείο α) της οδηγίας 2000/29/ΕΚ.

Άρθρο 3

1. Φυτά τομάτας προοριζόμενα για φύτευση δεν επιτρέπεται να μετακινούνται από το χώρο παραγωγής τους, εκτός αν πληρούν τους όρους που ορίζονται στα σημεία 3 ή 4 του παραρτήματος.

2. Οι διατάξεις της παραγράφου 1 δεν ισχύουν για τη μετακίνηση φυτών προοριζόμενων για πώληση σε τελικούς καταναλωτές μη ασχολούμενους με επαγγελματική παραγωγή φυτών, εφόσον στη συσκευασία ή με άλλες ενδείξεις φαίνεται σαφώς ότι προορίζονται για πώληση σε αυτού του είδους καταναλωτές.

Άρθρο 4

Για την παρουσία του ιού της μωσαΐκωσης τα κράτη μέλη διενεργούν επίσημες έρευνες, τουλάχιστον σε εγκαταστάσεις που έχουν σχέση με την παραγωγή φυτών και καρπών τομάτας.

Με την επιφύλαξη των διατάξεων του άρθρου 16 παράγραφος 2 της οδηγίας 2000/29/ΕΚ, τα αποτελέσματα των ερευνών που προβλέπονται στο πρώτο εδάφιο κοινοποιούνται στην Επιτροπή και στα υπόλοιπα κράτη μέλη μέχρι τις 30 Σεπτεμβρίου 2003.

Άρθρο 5

Η Επιτροπή επανεξετάζει τον τρόπο λειτουργίας της παρούσας απόφασης το αργότερο μέχρι τις 31 Οκτωβρίου 2003.

Άρθρο 6

Η παρούσα απόφαση παύει να ισχύει στις 31 Ιανουαρίου 2004.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 28 Ιανουαρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 169 της 10.7.2000, σ. 1.

(2) ΕΕ L 355 της 30.12.2002, σ. 45.

(3) ΕΕ L 193 της 17.7.2001, σ. 26.

ΠΑΡΑΡΤΗΜΑ

ΟΡΟΙ ΠΟΥ ΑΝΑΦΕΡΟΝΤΑΙ ΣΤΑ ΑΡΘΡΑ 2 ΚΑΙ 3

1. Τηρουμένων των διατάξεων του παραρτήματος ΙΙΙ σημείο 13 της οδηγίας 2000/29/ΕΚ, τα φυτά τομάτας, τα προοριζόμενα για φύτευση, εκτός των σπόρων, καταγωγής τρίτων, χωρών συνοδεύονται από φυτοϋγειονομικό πιστοποιητικό που αναφέρεται στο άρθρο 7 ή 8 της οδηγίας 2000/29/ΕΚ το οποίο αναφέρει ότι:

α) κατάγονται από περιοχές στις οποίες διαπιστώθηκε ότι δεν έχει εμφανιστεί ο ιός της μωσαΐκωσης, ή

β) i) δεν έχουν διαπιστωθεί συμπτώματα ιού μωσαΐκωσης στον τόπο παραγωγής κατά τη διάρκεια επιθεωρήσεων που διενεργούνται τουλάχιστον άπαξ στη διάρκεια της περιόδου που τα φυτά είναι παρόντα στον τόπο παραγωγής, ή, σε περιπτώσεις που έχει διαπιστωθεί ο ιός μωσαΐκωσης στον τόπο παραγωγής και, μετά από την εφαρμογή κατάλληλων διαδικασιών με στόχο την εξάλειψή του, ο τόπος παραγωγής διαπιστώθηκε μη προσβεβλημένος από τον ιό της μωσαΐκωσης σε επίσημες επιθεωρήσεις, συμπεριλαμβανομένων δειγματοληπτικών ελέγχων, και κατόπιν παρακολούθησης στη διάρκεια του ενδεδειγμένου χρονικού διαστήματος, ή

ii) δεν έχουν διαπιστωθεί συμπτώματα του ιού της μωσαΐκωσης με δοκιμές σε δείγματα φύλλων λαμβανόμενα από τα φυτά που παράγονται, καλλιεργούνται ή διατηρούνται στον τόπο παραγωγής, τουλάχιστον άπαξ κατά τη διάρκεια χρονικού διαστήματος τεσσάρων εβδομάδων, ή, σε περιπτώσεις που έχει διαπιστωθεί ο ιός της μωσαΐκωσης στον τόπο παραγωγής μετά από πρόσθετες δοκιμές σε κάθε παρτίδα, και αφού διαπιστωθεί ότι οι παρτίδες είναι απαλλαγμένες από τον ιό της μωσαΐκωσης,

και, εάν τα εν λόγω φυτά καλλιεργούνται σε εγκαταστάσεις όπου πραγματοποιούνται τόσο η παραγωγή φυτών τομάτας όσο και η παραγωγή τοματοκαρπού, υπάρχουν διαθέσιμα στοιχεία που αποδεικνύουν ότι η παραγωγή και η συσκευασία του καρπού διαχωρίζονται σαφώς από την παραγωγή και συσκευασία των φυτών για την αποφυγή μόλυνσης.

2. Οι τοματόσποροι, καταγωγής τρίτων χωρών συνοδεύονται από το αναφερόμενο στο άρθρο 7 ή 8 της οδηγίας 2000/29/ΕΚ φυτοϋγειονομικό πιστοποιητικό, στο οποίο αναφέρεται ότι έχουν παραχθεί με κατάλληλη μέθοδο εκχύλισης οξέων και ότι:

α) κατάγονται από περιοχές όπου ο ιός της μωσαΐκωσης διαπιστώθηκε ότι δεν έχει εμφανιστεί, ή

β) δεν έχουν παρατηρηθεί συμπτώματα του ιού της μωσαΐκωσης στα φυτά στους τόπους παραγωγής κατά τη διάρκεια της πλήρους βλαστικής περιόδου τους, ή

γ) έχουν υποστεί επίσημες δοκιμές για τον ιό της μωσαΐκωσης, σε αντιπροσωπευτικό δείγμα χρησιμοποιώντας κατάλληλες μεθόδους, και ότι έχουν ευρεθεί στις δοκιμές αυτές απαλλαγμένοι από τον ιό της μωσαΐκωσης.

3. Τα φυτά τομάτας, προοριζόμενα για φύτευση, εκτός από τους σπόρους, που κατάγονται από την Κοινότητα μπορούν να μετακινηθούν από τον τόπο παραγωγής μόνον:

α) εάν κατάγονται από περιοχές στις οποίες διαπιστώθηκε ότι δεν έχει εμφανιστεί ο ιός της μωσαΐκωσης, ή

β) i) εάν δεν έχουν διαπιστωθεί συμπτώματα ιού μωσαΐκωσης στον τόπο παραγωγής κατά τη διάρκεια επιθεωρήσεων που διενεργούνται τουλάχιστον άπαξ στη διάρκεια της περιόδου που τα φυτά είναι παρόντα στον τόπο παραγωγής, ή, σε περιπτώσεις που έχει διαπιστωθεί ο ιός μωσαΐκωσης στον τόπο παραγωγής και, μετά από την εφαρμογή κατάλληλων διαδικασιών με στόχο την εξάλειψή του, ο τόπος παραγωγής διαπιστώθηκε μη προσβεβλημένος από τον ιό της μωσαΐκωσης σε επίσημες επιθεωρήσεις, συμπεριλαμβανομένων δειγματοληπτικών ελέγχων, και κατόπιν παρακολούθησης στη διάρκεια του ενδεδειγμένου χρονικού διαστήματος, ή

ii) εάν δεν έχει διαπιστωθεί ο ιός της μωσαΐκωσης με δοκιμές σε δείγματα φύλλων λαμβανόμενα από τα φυτά που παράγονται, καλλιεργούνται ή διατηρούνται στον τόπο παραγωγής, τουλάχιστον άπαξ κατά τη διάρκεια χρονικού διαστήματος τεσσάρων εβδομάδων, ή, σε περιπτώσεις που έχει διαπιστωθεί ο ιός της μωσαΐκωσης στον τόπο παραγωγής μετά από πρόσθετες δοκιμές σε κάθε παρτίδα, και αφού διαπιστωθεί ότι οι παρτίδες είναι απαλλαγμένες από τον ιό της μωσαΐκωσης,

και, εάν τα εν λόγω φυτά καλλιεργούνται σε εγκαταστάσεις όπου πραγματοποιούνται τόσο η παραγωγή φυτών τομάτας όσο και η παραγωγή τοματοκαρπού, υπάρχουν διαθέσιμα στοιχεία που αποδεικνύουν ότι η παραγωγή και η συσκευασία του καρπού διαχωρίζονται σαφώς από την παραγωγή και συσκευασία των φυτών για την αποφυγή μόλυνσης.

4. Οι τοματόσποροι, καταγόμενοι από την Κοινότητα, μπορούν να μετακινηθούν από τον τόπο παραγωγής μόνον εάν έχουν παραχθεί με κατάλληλη μέθοδο εκχύλισης οξέων και

α) κατάγονται από περιοχές όπου ο ιός της μωσαΐκωσης διαπιστώθηκε ότι δεν έχει εμφανιστεί, ή

β) δεν έχουν παρατηρηθεί συμπτώματα του ιού της μωσαΐκωσης στα φυτά στους τόπους παραγωγής κατά τη διάρκεια της πλήρους βλαστικής περιόδου τους, ή

γ) έχουν υποστεί επίσημες δοκιμές για τον ιό της μωσαΐκωσης, σε αντιπροσωπευτικό δείγμα και χρησιμοποιώντας κατάλληλες μεθόδους, και έχουν βρεθεί στις δοκιμές αυτές απαλλαγμένοι από τον ιό της μωσαΐκωσης.